text: Associació de Veïns el Fornàs Carrers
  Molls de l'Estació
  Francesc Costas
  Avinguda del Fornàs
  De Oest a Est
  Arquitecte Vives
  Els castells són les torres humanes que es construeixen tradicionalment, des de fa més de dos-cents anys, al Camp de Tarragona, i que després es van estendre cap al Penedès, i durant el segle XX per tot Catalunya, Catalunya del Nord i les Illes Balears, especialment a partir dels anys 80. Valls n'és la ciutat bressol i Km. 0 del món casteller.
  Josep Maria Vives Castellet va ser arquitecte municipal de la ciutat de Valls entre els anys 1919 i 1953 i diverses poblacions més del Camp de Tarragona. Una figura cabdal en el desenvolupament de la ciutat tal com avui la coneixem, i autor d'un patrimoni que cal reconèixer i reivindicar. També va ser un dels fundadors de la Delegació de Tarragona del Col·legi d'Arquitectes de Catalunya.
  Rafael Casanova i Comes fou un advocat i polític català partidari de Carles d'Àustria durant la Guerra de Successió Espanyola i darrer conseller en Cap de Barcelona. La seva figura ha esdevingut un exemple del ciutadà compromès en la lluita contra la tirania i un símbol de la defensa de les Institucions Catalanes d'autogovern. És objecte d'homenatge durant la Diada Nacional de Catalunya.
  Josep Tarradellas i Joan fou el 125è president de la Generalitat de Catalunya (a l'exili durant la dictadura franquista) des de 1954 fins a la restauració de la Generalitat de Catalunya el 1980.
  Francesc Gumà i Ferran fou un empresari i polític català, fill de Sebastià Gumà i Ferrer. Marxà a Barcelona a continuar els estudis i començà a treballar en la fàbrica tèxtil de la família. Marxà a Cuba amb els seus germans, on hi fundà la casa de consignació de vaixells Gumá Hermanos i participà en diverses empreses bancàries i ferroviàries. Durant el sexenni democràtic fou membre de la Lliga d'Ordre Social.
  Va participar en diversos dissenys urbanístics i en el ferrocarril de la línia Valls – Vilanova – Barcelona. El 1878 constituí la companyia Ferrocarrils de Valls y Villanueva a Barcelona.
  Marc Fusté Olivé, conegut popularment com a "Marquet de la Dona", va néixer a la ciutat de Valls el gener de 1801. Va ser pintor d'aigüeres i teixidor. Fusté no tenia estudis ni preparació literària de cap mena, tot i així, tenia una gran traça i habilitat en compondre "parlaments" per a balls parlats. Entre les peces més destacades hi ha el Ball de la Mare de Déu de la Candela de Valls.
  Francesc Costas i Jové (1891-1988) va ser administrador del Banc de Valls. Vinculat a aquesta entitat durant 57 anys i home d'activitat cultural amb nou llibres i diversos treballs a la seva esquena.
  L'Avinguda agafa el nom de la partida el Fornàs, que dóna nom al barri.
  De la temàtica Castellera, el 2 de 8 sense folre o torre de 8 sense folre, també anomenat simplement 2 de 8, torre de vuit, dos de vuit net o torre de vuit neta, és un castell de gamma extra de 8 pisos d'alçada amb dues persones per pis. Aquesta estructura és considerada de màxima dificultat a causa de la seva fragilitat i manca de l'habitual folre, o dit d'una altra manera, sense l'habitual pinya suplementària amb què es realitza. És considerat el tercer castell més difícil realitzat fins ara, només superat pel 3 de 10 amb folre i manilles, que només ha estat descarregat en tres ocasions, i pel 2 de 9 amb folre, que només ha estat carregat.
  De la temàtica Castellera, el 5 de 8 és un castell de 8 pisos d'alçada i 5 persones per pis. Rep popularment el nom de "catedral dels castells" per les seves dimensions. S'estructura de forma composta, amb un tres i una torre (o dos) que s'agafa a la rengla del tres, sobre el que es troben dues parelles de dosos i dos aixecadors. L'enxaneta en canvi és únic i ha de traspassar els dos poms de dalt de forma consecutiva amb dues aletes (primer es carrega el tres i després la torre). El castell només es considera carregat si l'enxaneta ha fet l'aleta a la torre.
  De la temàtica Castellera, el 4 de 9 sense folre, també anomenat 4 de 9 net o simplement 4 de 9, és un castell d'estructura simple format per quatre castellers per pis al tronc fins al pis de sisens i que té nou pisos d'alçada. Els tres últims pisos, que componen el pom de dalt, els formen una parella de dosos, un aixecador i un enxaneta. La principal dificultat d'aquest castell en comparació amb el 4 de 9 amb folre rau en el fet que aquesta construcció, amb aquesta alçada i estructura, gairebé sempre es realitza amb el suport del folre al pis de segons. En aquest cas, fer-lo sense aquest reforç i només amb el suport de la pinya esdevé un castell molt més complicat i considerat de màxima dificultat a causa de la seva fragilitat. És considerat un castell de gamma extra i en la taula de puntuacions del XXIV Concurs de castells de Tarragona (2012) se li atribuí una dificultat entre el 5 de 9 amb folre i l'agulla i el 2 de 8 sense folre. Es coneix com el "castell total" perquè és la construcció en la qual es necessita més castellers de tronc de primera categoria.
  De la temàtica Castellera, el 3 de 9 sense folre, també anomenat 3 de 9 net o simplement 3 de 9, és un castell de gamma extra format per 9 pisos d'alçada i 3 persones per pis en el seu tronc. El pom de dalt el formen, com en la majoria de castells, una parella de dosos, un aixecador i un enxaneta.
  Vallenc de naixement, Eladi Homs i Oller (Valls 1886 – Rubí 1973) fou un mestre i pedagog català. Va estudiar als Estats Units. Adscrit a l'ampli corrent pedagògic de l'"Escola Nova" a la Catalunya de primers de segle XX, a més de les aportacions pedagògiques, és també, considerat l'introductor a Catalunya de l'esport del bàsquet.